ইয়াফুর

**ইয়াফুর** () (**উফায়ের**, **আফির** বা **ওফাইর** নামেও পরিচিত; যার আরবি অর্থ হরিণ) ছিল ইসলামের শেষ নবী মুহাম্মাদ (ﷺ) এর সওয়ারি হিসেবে ব্যবহৃত একটি গাধা। বলা হয় যে, তিনি প্রায়শই কোনো জিন বা লাগাম ছাড়াই এটিতে চড়তেন। এই গাধাটি সম্পর্কে অনেক কাহিনী প্রচলিত থাকলেও সবচেয়ে সাধারণ মতটি হলো: এটি ৬২৮ থেকে ৬৩২ খ্রিস্টাব্দের (৮-১১ হিজরি) কোনো এক সময়ে মিশরের বাইজেন্টাইন গভর্নরের কাছ থেকে উপহার হিসেবে এসেছিল। সুন্নি এবং শিয়া উভয় ঐতিহ্যের বর্ণনা অনুযায়ী, এর কথা বলার ক্ষমতা ছিল এবং এটি মুহাম্মাদকে বলেছিল যে, সে নবীদের বাহন হিসেবে ব্যবহৃত গাধা বংশের সর্বশেষ সদস্য এবং ঈসার জেরুজালেমে প্রবেশের সময় ব্যবহৃত গাধাটির বংশধর, যার নামও ছিল ইয়াফুর। প্রচলিত লোককথা অনুসারে, মুহাম্মাদের মৃত্যুর পর শোকে কাতর হয়ে ইয়াফুর একটি কূপে ঝাঁপ দিয়ে আত্মহত্যা করে, যদিও হাদিসে এই বর্ণনাসমূহকে নির্ভরযোগ্য মনে করা হয় না। মুহাম্মাদের মৃত্যুর পরবর্তী শতাব্দীগুলোতে, এই গাধাটির নাম এবং এর প্রতীকী গুরুত্ব ইসলামি ব্যক্তিত্ব এবং শাসকদের দ্বারা বারবার ব্যবহৃত হয়।
## ইয়াফুর উপহার প্রদান
বলা হয়ে থাকে যে, মুহাম্মাদ যেসব প্রাণীর পিঠে আরোহণ করতেন ইয়াফুর ছিল সেগুলোর মধ্যে অন্যতম; অন্যান্য প্রাণীর মধ্যে ছিল *মুরতাজাজ* ("স্বতঃস্ফূর্ত") নামের একটি রোয়ান ঘোড়া, *সাকব* ("দ্রুতগামী") নামের একটি কালো ঘোড়া, *[[দুলদুল (খচ্চর)|দুলদুল]]* ("দোদুল্যমান") নামের একটি খচ্চর এবং *কাসওয়া* ("খণ্ডিত-কান") নামের একটি উট, যা তার মৃত্যুর বেশ কিছুদিন পর দুর্ঘটনাবশত একটি মসজিদের পাথরের দেয়ালে মাথায় আঘাত পেয়ে মারা যায়।

একাদশ শতাব্দীর এক বেনামী গ্রন্থ *[[বুক অব গিফটস অ্যান্ড রেয়ারিটিজ]]* (*কিতাব আল-হাদায়া ওয়া'ত-তুহাফ*) অনুসারে, মিশরের বাইজেন্টাইন গভর্নর আল-মুকাওকিস মুহাম্মদাকে ইয়াফুর উপহার দেন (যিনি সম্ভবত তৎকালীন আলেকজান্দ্রিয়ার প্যাট্রিয়ার্ক আলেকজান্দ্রিয়ার সাইরাস ছিলেন)। মুহাম্মাদ মুকাওকিসকে ইসলাম গ্রহণের আমন্ত্রণ জানিয়ে একটি চিঠি পাঠান। এর উত্তরে মুকাওকিস এই গাধাটি, দুলদুল খচ্চর, চারজন দাসী, একজন খোজা, একটি ঘোড়া, ১০০০ *[[মিসকাল]]* স্বর্ণ এবং প্রচুর পরিমাণে মিশরীয় পণ্য ও জিনিসপত্র পাঠিয়েছিলেন। দাসীদের মধ্যে মারিয়া আল-কিবতিয়া, যিনি একজন কিবতীয় খ্রিস্টান ছিলেন, মুহাম্মাদ তাকে নিজের কাছে রেখেছিলেন এবং তার গর্ভে মুহাম্মাদের এক স্বল্পায়ু পুত্র ইব্রাহিমের জন্ম হয়। গাধাটিও কোনো সাধারণ উপহার ছিল না, কারণ মিশরীয় গাধা তাদের সৌন্দর্যের জন্য পরিচিত ছিল এবং ধনী ব্যবসায়ীরা যাতায়াতের মাধ্যম হিসেবে এগুলো ব্যবহার করতেন।
## হাদিসে ইয়াফুর
গাধাটিকে নিয়ে একটি হাদিস রয়েছে, যেখানে দাবি করা হয়েছে যে এটির কথা বলার ক্ষমতা ছিল। একটি বর্ণনা অনুসারে, মুহাম্মাদ গাধাটিকে তার নাম জিজ্ঞাসা করলে সে উত্তর দিয়েছিল "ইয়াজিদ বিন শিহাব"। তিনি তাকে এই নামে ডাকতে অস্বীকৃতি জানান এবং এর বদলে ইয়াফুর নাম দেন (আরেকটি ইসলামি ঐতিহ্য অনুসারে, জেরুজালেমে বিজয়ী প্রবেশের সময় ঈসা যে গাধাটিতে আরোহণ করেছিলেন, সেটির নামও একই ছিল)। বলা হয় যে, গাধাটি একটি মাদি সঙ্গীর উপহার প্রত্যাখ্যান করেছিল। 

আরেকটি বর্ণনায় বলা হয় যে, গাধাটিই প্রথমে মুহাম্মাদের সাথে কথা বলেছিল এবং জানিয়েছিল যে এটি পূর্বে একজন ইহুদির মালিকানায় ছিল। সে তার আগের মালিকের প্রতি অসহযোগিতামূলক আচরণ করত, তাকে ফেলে দেওয়ার জন্য ইচ্ছে করে হোঁচট খেত এবং প্রায়ই খাবার আটকে রাখা ও মারধরের মতো শাস্তি ভোগ করত। গাধাটির নিজের ভাষ্যমতে, সে ছিল গাধাদের ষাটটি প্রজন্মের শেষ বংশধর, যাদেরকে নবীরা (ঈসা, ইজরা এবং বিলাম সহ) বাহন হিসেবে ব্যবহার করতেন। গাধাটি মুহাম্মাদকে বলেছিল বলে উল্লেখ করা হয় যে, সে "তার বংশের শেষ প্রাণী, কারণ মুহাম্মাদ হলেন শেষ নবী; সে তার জন্যই অপেক্ষা করছিল এবং অন্য কাউকে তার পিঠে চড়তে দেয়নি।"

মুহাম্মাদ ইয়াফুরকে বার্তাবাহক হিসেবেও ব্যবহার করতেন বলে জানা যায়; তিনি তাকে বণিকদের কাছ থেকে রসদ আনার জন্য পাঠাতেন এবং সে মাথা দিয়ে তাদের দরজায় টোকা দিত। গাধাটি বণিককে একটি স্মারক দিত যা তাকে আল্লাহর নবীর প্রতি ভালোবাসা দেখাতে বা তার ডাকে সাড়া দিতে বলত। মুহাম্মাদ মারা যাওয়ার পর, শোকাচ্ছন্ন গাধাটি আবু আল-হায়সাম বিন আত-তায়্যিহানের কুয়ায় ঝাঁপ দিয়ে আত্মহত্যা করেছিল বলে কথিত আছে।

সিরিয়ায় প্রচলিত একটি বিকল্প হাদিসে বলা হয় যে, ইয়াফুরের গায়ের রঙ বালির মতো হওয়ার বদলে কালো ছিল; এর আগের নাম ইয়াজিদ বা জিয়াদের বদলে 'আমর' ছিল; এবং সে ষাটটি গাধার বংশধরের বদলে নবীদের বাহন হওয়া সাত ভাইবোনের মধ্যে সর্বকনিষ্ঠ ছিল। 

তবে, হাদিস শাস্ত্রের গবেষণায় এই বর্ণনাগুলোকে অসত্য বলে গণ্য করা হয় এবং এদের বর্ণনাসূত্র বা *সনদ*-কে সন্দেহজনক হিসেবে দেখা হয়। দ্বাদশ শতাব্দীর ইতিহাসবিদ ইবনে জাওজির উদ্ধৃতি দিয়ে বলা হয়েছে, "আল্লাহ এই বর্ণনার জালকারীর ওপর অভিশাপ দিন!" এর বর্ণনাকারী মুহাম্মাদ বিন মাজইয়াদ অবিশ্বস্ত হওয়ায় ইবনে হিব্বান এটিকে দুর্বল (জইফ) বলে মনে করতেন।

## ইয়াফুরের রাজনৈতিক ও ধর্মীয় উত্তরাধিকার
শিয়া ইসলামের অনুসারীরা বিশ্বাস করেন যে, ইসলামের ভবিষ্যদ্বাণী করা ত্রাণকর্তা মাহদী, ইয়াফুর নামক গাধা এবং দুলদুল নামক খচ্চরের সাথে আবির্ভূত হবেন। একটি বিদ্রোহের সময়, দুলদুলের প্রতিনিধিত্বকারী একটি ধূসর খচ্চরের পিঠে মাহদীর জন্য একটি চেয়ার পেতে সেটিকে প্রদর্শন করা হয়। মুহাম্মাদের মৃত্যুর পর বহু শতাব্দী ধরে যেসব অঞ্চলে সুন্নি ইসলাম চর্চা করা হতো, সেখানেও রাজনৈতিক ও ধর্মীয় ঘটনাগুলোতে বারবার ইয়াফুরের উল্লেখ পাওয়া যায়। সপ্তম শতাব্দীতে ইয়েমেনে সক্রিয় এক "ভণ্ড নবী" আসওয়াদ আনসি মুহাম্মাদের অন্যতম উপাধি দখল করেন এবং নিজেকে (বা তাকে ডাকা হতো) *সাহিব আল-হিমার* বা "গাধার মালিক" বলে দাবি করতেন। একইভাবে অষ্টম শতাব্দীর উমাইয়া খলিফা দ্বিতীয় মারওয়ানকে *আল-হিমার* বা "গাধা" উপনামে ডাকা হতো। দশম শতাব্দীতে বিদ্রোহী আবু ইয়াজিদ, যিনি "গাধার পিঠের মানুষ" নামে পরিচিত ছিলেন, তার মাধ্যমে প্রাথমিক ফাতেমীয় খিলাফত প্রায় উৎখাত হতে চলেছিল; অন্যদিকে মরক্কোতে দ্বাদশ শতাব্দীর মুওয়াহহিদিন আন্দোলনের প্রতিষ্ঠাতা ইবনে তুমার্ত গাধায় চড়ার বিষয়ে জেদ করতেন।

বৃহত্তর প্রেক্ষাপটে, মুহাম্মাদের গাধার কাহিনীটিকে নিকট ও মধ্যপ্রাচ্যে হাজার বছর ধরে এই জাতীয় প্রাণীদের ধর্মীয়ভাবে তাৎপর্যপূর্ণ হিসেবে দেখার আলোকে বিচার করা যেতে পারে। প্রাচীন ইস্রায়েলীয়দের কাছে গাধা ও গাধা-জাতীয় প্রাণীদের আধ্যাত্মিক জগতের সাথে বিশেষ সম্পর্ক ছিল বলে ধারণা করা হতো। গণনা পুস্তকে বর্ণিত বালআম এবং ফেরেশতার কাহিনীতে এটি চিত্রিত হয়েছে, যেখানে নবীর গাধাটি একজন অদৃশ্য ফেরেশতাকে দেখতে পায় এবং অলৌকিকভাবে কথা বলার ক্ষমতা লাভ করে। শিমশোনও গাধার চোয়ালের হাড় ব্যবহার করে এক হাজার পলেষ্টীয়দের হত্যা করার মাধ্যমে গাধার রহস্যময় শক্তি ব্যবহার করেন; যা গাধার কণ্ঠস্বরের শক্তির প্রতীক হিসেবে বিবেচিত। এছাড়া ঈসা এবং দাউদের কাহিনীতেও গাধা অবিচ্ছেদ্য অংশ ছিল। 

প্রাক-ইসলামি আরবেও নবী এবং গাধার মধ্যে একটি ঐতিহ্যগত সম্পর্ক বিদ্যমান ছিল, যেখানে গণকদের (*কাহিন* নামে পরিচিত) প্রায়ই গাধার সাথে যুক্ত করা হতো। মুহাম্মাদের আগমনের বিষয়ে একজন ইহুদির ভবিষ্যদ্বাণীতে বলা হয়েছিল যে, "এমন একজন মানুষ যিনি খুব লম্বা বা খুব খাটো নন, চাদরে আবৃত এবং গাধার পিঠে চড়ে আসছেন।" পাপিষ্ঠ মসীহ-বিরোধী দাজ্জালও একটি বিশালাকার সাদা গাধার পিঠে চড়ে আবির্ভূত হবে বলে ধারণা করা হয়। অন্যদিকে মুহাম্মাদ নিজে গাধার ডাকের পৈশাচিক প্রকৃতি সম্পর্কে সতর্ক করেছেন বলে ব্যাপকভাবে জানা যায়: 

## তথ্যসূত্র

## বহিসংযোগ
বিষয়শ্রেণী:ধর্মে প্রাণী
বিষয়শ্রেণী:ইসলাম ও সমাজ
বিষয়শ্রেণী:ইসলামি বিশ্বাস ও মতবাদ
বিষয়শ্রেণী:ইসলামি সংস্কৃতি
বিষয়শ্রেণী:মুহাম্মাদের জীবনী
বিষয়শ্রেণী:মুহাম্মদের সম্পত্তি
বিষয়শ্রেণী:স্তন্যপায়ী প্রাণী
বিষয়শ্রেণী:অযুগ্ম ক্ষুরযুক্ত চতুষ্পদ
বিষয়শ্রেণী:গৃহপালিত প্রাণী
বিষয়শ্রেণী:প্রাণিসম্পদ